Danie » NG Kerk in Oos-Kaapland
Kerkorde NG Kerk in Oos-Kaapland 2017
Lidmate opgeroep om hoop te bring tydens die munisipale verkiesing
Written by Danie. Posted in Nuus
Die 2016-munisipale verkiesing op 3 Augustus word wyd beskou as een van die moeilikste en belangrikste verkiesings tot op datum. Dit feit dat tweehonderd meer partye vanjaar deelneem as tydens die vorige verkiesing in 2011 is waarskynlik tekenend hiervan.
Die verkiesing vind plaas teen die agtergrond van die ekonomiese gaping tussen ryk en arm wat in die huidige ekonomiese bedeling nog verder vergroot. 'n Onvergenoegdheid met onder andere die huidige politieke leierskap op alle vlakke van regering, swak dienslewering, werkloosheid en armoede het ongekende frustrasie, aggressie en woede by veral diegene wat grootliks afhanklik is van die staat, tot gevolg. Tekenend hiervan is die toename in stakings en protesaksies gedurende die afgelope jare.
Die mededinging om kiesers dryf tans die politieke spanning in die land op die spits. Dit het 'n uiters ongesonde verkiesingsklimaat tot gevolg. Onverdraagsaamheid, intimidasie en betogings ruk op plekke hande uit, soveel so dat daar selfs faksiegevegte en politieke moorde voorkom. Volgens die Onafhanklike Verkiesingskommissie (OVK) moet die gewelddadige betogings in aanloop tot die munisipale verkiesing nie net die kommissie bekommer nie, maar alle Suid-Afrikaners.
Hierdie omstandighede bied egter aan die lidmate van die NG Kerk 'n besondere geleentheid om getuienis te lewer van ons geloofsoortuigings. Die kerk is gebore uit die gebeure van Christus se lyding en opstanding te midde van geweldige politieke frustrasie. Die kruis en opstanding van Jesus het egter nuwe perspektiewe geopen en buitengewone hoop gebring. In die koninkryk van Christus kon ons se dertdien met ander verwagtings en waardes leef. Ons fokus is nie meer op eie belang en magsvertoon nie, maar op Christus se geregtigheid en vrede vir almal. Ons het 'n hoopgewende alternatief vir magspolitiek en selfsug. Die bydrae van Christene tot ons land en wêreld is dus in hierdie dae van geweld en stryd om Christus se liefde, geregtigheid en vrede, sy diensbaarheid en selfloosheid te verkondig en te beliggaam. Verder is ons sekerheid van God se teenwoordigheid 'n blywende inspirasie om Hom na te volg. Galasiërs 5: 21 sê teenoor die praktyke wat deur die sondige natuur van mense geïnspireer word, is die vrug van die Gees liefde, vreugde, vrede, geduld, vriendelikheid, goedhartigheid, getrouheid, nederigheid en selfbeheersing. Só bring Hy deur ons hoop.
Ons is as kerk besorg oor ons talle mede-landsburgers wat nie toegang tot skoon water, ordentlike opvoeding, goeie mediese sorg, behuising, werksgeleenthede ens het nie. Ons glo dat goeie administrasie en bestuurspraktyke, goeie dienslewering, en morele leierskap in elke dorp en stad grootliks sal bydra tot geregtigheid en die menswaardigheid van ons land se mense. Ons bid daarom dat die nuutverkose leiers van plaaslike regerings hulle volle aandag hieraan sal wy en in die styl van Christus hulle naaste met 'n gees van toewyding en selfloosheid sal dien.
Ons versoek nou alle lidmate om saam met ons te bid vir die verkiesing en die uitkoms daarvan. Gebed is immers 'n geloofsbelydenis dat bo alles, God in beheer is. Met die oog op die munisipale verkiesing op 3 Augustus, vra ons dat onder meer vir die volgende sake voorbidding gedoen word:
Vir 'n vrye en regverdige verkiesingsproses sonder omkopery, manipulasie, intimidasie.
Vir die regte gesindheid van kandidate van die verskillende partye en die politieke leiers.
Vir vrede tydens en na die verkiesing, ongeag die uitslag daarvan.
Vir verkose leiers wat hulle sal beywer vir geregtigheid en vrede, versoening en positiewe nasiebou, en die verligting van armoede en werkloosheid.
Afskeid van Oos-Kaaplandse aktuarius, ds Deon Oelofse
Dagbestuurslede van die Sinodale Kommissie, asook lede van die Regskommissie, het op 18 Julie 2016 afskeid geneem van ds Deon Oelofse. Hy was vir die afgelope 4 jaar die Oos-Kaaplandse aktuarius (kerkregadviseur). Ds Oelofse het 'n beroep na Skotland aanvaar, waar hy in Kinlochbervie en Darness gaan werk. Ons beste wense en seënbede vergesel die gesin, wat aan die begin van Augustus na Skotland vertrek.
V.l.n.r.: Tommie van der Mescht, deskundige lid finansies; Chantall Vermaak, persoonlike assistent direkteur sinode, Jasper Louw, assessor; Deon Oelofse, aktuarius; Matie van Niekerk, voorsitter regskommissie; Chris van Wyk, moderator; Hansie Schutte, moderatuurslid; Wiekus van Straaten, skriba regskommissie; en Danie Mouton, direkteur sinode.
NG Kerk weer lid van die Wêreldraad van Kerke
Die NG Kerk het, na bykans 55 jaar, weer lid geword van die Wêreldraad van Kerke (WRK). Ds Nelis van Rensburg, moderator van die jongste Algemene Sinode (op die foto agter die kateder) en dr Gustav Claassen (links op die foto), algemene sekretaris, het die terugkeer namens die NG Kerk se leierskap gevier.
Na die tragiese gebeure by Sharpville in Mrt 1960 is die Cottesloe beraad in Desember 1960 deur die (WRK) belê. Besluite van die beraad is deur die regering veroordeel en politieke druk het veroorsaak dat die NG Kerke alle bande met die WRK verbreek.
Vir 'n baie lang tyd het die NG Kerk haarself in isolasie bevind. 'n Gebrek aan gesprekke, saamdink en saamwerk met ander kerke het die NG Kerk oor tyd verarm.
Op die Algemene Sinode van 2007 is die besluit geneem om weer vir toelating tot die WRK aansoek te doen. Die aansoek is baie simpatiek aanvaar en mee gehandel. Getuienisse van die ander Suid Afrikaanse kerke het die saak van die NG Kerk begunstig.
Die laaste stappie sou die goedkeuring van die SENTRALE Komitee van die WRK in Trondheim wees. Die uitslag was in die guns van die NG Kerk en die sirkel is dus voltooi op 27 Julie 2016 te Trondheim Noorweë.
Vir die NG Kerk is dit 'n wonderlike tuiskoms. Die kerk se Missionale teologie resoneer goed met die van die WRK. Die feit dat in die NG Kerk n vereniging van die missiologie en ekklesiologie plaasgevind het resoneer sterk met die WRK se dokument wat in 2013 aanvaar is: "Together towards life, mission and evangelism in changing landscapes".
Die NG Kerk gaan grootliks verryk word deur sy lidmaatskap vd WRK. So ook gaan die WRK baat by die NG Kerk se sterk teologiese tradisie.
Dit is goed om terug te wees in hierdie familie, mag die reis saam vorentoe een wees waarin die eenheid vd kerk voortdurend gevier word, as getuienis van Hom wat ons Here en Hoof is.
Lees ook hoe Kerkbode oor die hertoelating berig.
Neem deel aan Logos Hope se bediening
Reëlings Sinode 2016
Die Sinode van Oos-Kaapland vergader van 31 Oktober tot 3 November 2016 te Willows Vakansieoord, naby Port Elizabeth.
Klik hier vir die Sakelys / Agendaboek van die vergadering.
Klik hier vir die skrywe met die praktiese reëlings rondom die sinodale vergadering.
Hier is die geloofsbriewe vir aflaai in Word-formaat of as PDF-dokument.
Pinksterreeks 2016 beskikbaar
In aansluiting by die NG Kerkfamilie se Seisoen van Menswaardigheid wat tans op dreef kom, dink ons met vanjaar se Pinksterreeks as kerkfamilie saam daaroor dat die Here alle mense na sy beeld geskape het en dat Jesus sy kerk in ons tyd opnuut van dié waarheid bewus maak. As dissipels van Jesus hoor ons die waarheid van God se Woord en wil gehoorsaam reageer as sy gestuurdes om na die gebroke wêreld uit te reik met die boodskap dat Christus ons menswaardigheid kom herstel het.
Hierdie reeks oordenkings lewer in die Pinkster van 2016 deur die kragtige werking van die Heilige Gees, 'n getuienis en roep almal op tot die herstel van menswaardigheid in Suider-Afrika. Ons sluit ook aan by die Wêreld Raad van Kerke se program vir menswaardigheid, om daarmee die NG Kerkfamilie se eenheid met die ekumeniese kerk oor die wêreld heen te erken. Laai die reeks af.